Η γωνιαία αρτηρία της ωμοπλάτης
Authors: Σαρηγιαννίδης Μιλτιάδης 
Published: January 2014

Η ραγδαία πρόοδος που έχει συντελεστεί στην επανορθωτική μικροχειρουργική τις τελευταίες δεκαετίες έχει οπλίσει τον χειρουργό με τεχνικές αξιόπιστες και αναπαραγώγιμες, που παραδίδονται στις νέες γενιές χειρουργών ήδη αρκετά τελειοποιημένες. Στη συνεχιζόμενη έρευνα που σχετίζεται με τους κρημνούς, ιδιαίτερο ενδιαφέρον παρουσιάζουν οι κρημνοί που βασίζονται σε κλάδους της θωρακορραχιαίας αρτηρίας, καθώς δίνουν στον χειρουργό μεγάλες δυνατότητες. Η ευελιξία, η ευχρηστία, και οι πολλαπλές πιθανές εφαρμογές των κρημνών του συστήματος της υποπλάτιας/θωρακορραχιαίας αρτηρίας είναι αξιοσημείωτες. Σκοπός της παρούσας μελέτης είναι η διερεύνηση προς μια τέτοια κατεύθυνση της σταθερότητας και της αξιοπιστίας της γωνιαίας αρτηρίας της ωμοπλάτης, κλάδου της θωρακορραχιαίας αρτηρίας, καθώς και η δυνατότητα πρακτικής της αξιοποίησης και χρήσης της στην επανορθωτική μικροχειρουργική ως μίσχου ενός νέου οστικού κρημνού της γωνίας της ωμοπλάτης. Εξετάζονται οι δυνατότητες ο κρημνός αυτός να συνδυαστεί με άλλους, γνωστούς κρημνούς της ωμοπλάτης, καθώς και τα πιθανά οφέλη που θα πρόσφερε μια τέτοια προοπτική στην Επανορθωτική Χειρουργική. Για την ανατομική μας μελέτη διενεργήσαμε εικοσιέξι παρασκευές σε είκοσι πτώματα (πρόσφατα ή συντηρημένα σε φορμόλη), για να διαπιστώσουμε την σταθερότητα της γωνιαίας αρτηρίας της ωμοπλάτης, να μελετήσουμε τα χαρακτηριστικά της έκφυσης, της πορείας, της κατάληξής της, τις διαστάσεις της, καθώς και τα συνοδά αγγεία αυτής. Τέλος, προτείνουμε πιθανές χρήσεις του οστικού κρημνού της κατώτερης γωνίας της ωμοπλάτης, που βασίζεται στη γωνιαία αρτηρία της ωμοπλάτης. Θεωρούμε πως με την παρούσα μελέτη επιβεβαιώθηκε η σταθερότητα της παρουσίας της γωνιαίας αρτηρίας της ωμοπλάτης. Παράλληλα, μελετήθηκαν οι μορφολογικοί χαρακτήρες και οι ανατομικές παραλλαγές του αγγείου. Σύμφωνα με τα αποτελέσματά μας, η μέση διάμετρος της γωνιαίας αρτηρίας της ωμοπλάτης ήταν 1,052mm (0,9‐1,5mm), ενώ το μέσο μήκος της ήταν 43,31mm. Διαπιστώθηκε επομένως ότι η γωνιαία αρτηρία της ωμοπλάτης είναι μια αξιόπιστη αρτηρία ικανοποιητικών διαστάσεων για χρήση στην επανορθωτική μικροχειρουργική. Ο οστικός κρημνός που βασίζεται στην γωνιαία αρτηρία της ωμοπλάτης, δίνει στον χειρουργό νέες δυνατότητες, στις πιο πολύπλοκες επανορθωτικές επεμβάσεις, και ιδίως στην γναθοπροσωπική χειρουργική. Η λήψη του οστικού κρημνού που βασίζεται στη γωνιαία αρτηρία της ωμοπλάτης είναι τεχνικά σχετικά εύκολη. Χάρη στο μεγάλο σχετικά μήκος του αγγειακού μίσχου της γωνιαίας αρτηρίας της ωμοπλάτης, η ευελιξία του οστού στο χώρο, κατά την τοποθέτησή του στη δέκτρια περιοχή, είναι σημαντικά μεγαλύτερη από εκείνη των κρημνών με τους οποίους είναι δυνατόν να γίνει σύγκριση. Η μετεγχειρητική νοσηρότητα και οι επιπλοκές για την δότρια χώρα μετά τη λήψη του κρημνού που βασίζεται στην γωνιαία αρτηρία της ωμοπλάτης είναι ελάχιστες. Η κλινική εφαρμογή του προτεινόμενου κρημνού είναι ιδιαίτερα ενδιαφέρουσα όταν αυτός χρησιμοποιείται σε συνδυασμό με άλλους κρημνούς αιματούμενους από άλλους κλάδους της θωρακορραχιαίας αρτηρίας, για αποκατάσταση σύνθετων ελλειμμάτων με τη χρήση ενός και μόνο αρτηριακού στελέχους σαν μίσχο, και επομένως με την μικροχειρουργική αναστόμωση μίας και μόνο αρτηρίας. Ο νέος αυτός κρημνός έρχεται να προστεθεί στους κρημνούς της περιοχής της ωμοπλάτης που έχουν ήδη περιγραφεί. Βασίζεται στον αγγειακό μίσχο της γωνιαίας αρτηρίας της ωμοπλάτης, που είναι ένα αγγείο σταθερό, αξιόπιστο, ικανοποιητικού μεγέθους, και που δίνει νέες κι ενδιαφέρουσες δυνατότητες στην επανορθωτική χειρουργική γενικά και ειδικότερα στην τεχνικά ιδιαίτερα απαιτητική επανορθωτική χειρουργική της κεφαλής και του τραχήλου.